Nu kommer den første prisstigning efter Cimber Sterlings krak. Det er SAS, der sætter prisen på en billet mellem Aalborg og København op med 20 procent, skriver onlinemagasinet Check-in.dk. Det betyder, at den billigste returbillet på ruten stiger fra 972 kroner til 1172 kroner inklusive salgstillæg. Prisstigningen slog i gennem i tirsdags. Til sammenligning koster den billigste returbillet hos konkurrenten Norwegian 678 kroner. Hos SAS bekræftes prisstigningen - men overfor onlinemagasinet påpeges det, at det er en generel prisstigning. Den rammer ikke indenrigsruterne men samtlige korte ruter. - Vi ser, at der er en pæn efterspørgsel i markedet. Det har ikke noget med Cimber-konkursen at gøre, og vi er af den opfattelse, at priserne generelt er for lave, siger Per Møller Jensen, marketingsdirektør hos SAS. Hos Norwegian er der ikke - lige nu - planer om at sætte prisen op på billetterne mellem København og Aalborg. - Vi følger markedet, og priserne dikteres af udbud og efterspørgsel, siger Norwegians danske presse- og markedschef Johan Bisgaard Larsen til Check-in.dk. Norwegian har 40 ugentlige afgange i hver retning på København-Aalborg-ruten, hvilket samlet svarer til 14.880 flysæder. Hos SAS flyver man 48 ugentlige afgange mellem København og Aalborg. Det svarer til op imod 11.000 udbudte flysæder per uge. /ritzau/ Hør, hvad direktøren for Aalborg Lufthavn, Søren Svendsen, siger til nyheden om at SAS hæver priserne med 20 procent.

Referat:
SAS giver indenrigsruten København-Aalborg et løft i prisen. Billetten bliver 20 procent dyrere.